
                                                 Nr.23/388/2007
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra proiectului de Lege pentru aprobarea Ordonanţei de urgenţă a Guvernului nr.101/2007 pentru modificarea şi completarea Legii minelor nr.85/2003 şi a Legii petrolului nr.238/2004, transmis, spre dezbatere în procedură de urgenţă, cu adresa nr.P.L.x 853 din 10 decembrie 2007.



În raport de obiectul şi conţinutul său, proiectului de lege face parte din categoria legilor organice.



În conformitate cu prevederile Constituţiei României, republicată, Camera decizională pentru acest proiect de lege este Camera Deputaţilor.
PREŞEDINTE,

Iulian Iancu

    Nr.23/388/2007
R A P O R T

asupra proiectului de Lege pentru aprobarea Ordonanţei de urgenţă a Guvernului nr.101/2007 pentru modificarea şi completarea Legii minelor nr.85/2003 şi Legii petrolului nr.238/2004



În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru industrii şi servicii a fost sesizată, în procedură de urgenţă, spre dezbatere şi avizare în fond, cu proiectul de Lege pentru aprobarea Ordonanţei de urgenţă a Guvernului nr.101/2007 pentru modificarea şi completarea Legii minelor nr.85/2003 şi a Legii petrolului nr.238/2004, transmis cu adresa nr.P.L.x 853 din 10 decembrie 2007, înregistrat la comisie sub nr.23/388 din 11 decembrie 2007.



Senatul a adoptat proiectul de lege în şedinţa din 27 noiembrie 2007.



Comisia juridică, de disciplină şi imunităţi a avizat favorabil proiectul de lege, cu avizul nr.31/1331 din 29 ianuarie 2008, iar Comisia pentru politică economică, reformă şi privatizare a avizat negativ proiectul de lege, cu avizul nr.21/346 din 06 februarie 2008.


Consiliul Legislativ, cu avizul nr.1294 din 27 septembrie 2007, a avizat favorabil proiectul de lege cu observaţii şi propuneri care au fost preluate de iniţiator.



Proiectul de lege are ca obiect modificarea şi completarea Legii minelor nr.85/2003, cu modificările şi completările ulterioare şi a Legii petrolului nr.238/2004, în scopul alinierii prevederilor legislaţiei româneşti cu legislaţia celorlalte state membre ale Uniunii Europene, în ceea ce priveşte valoarea taxelor şi a redevenţelor cuvenite statului pentru concesionarea de activităţi miniere şi a operaţiuni petroliere, ţinându-se seama de evoluţia ascendentă a preţurilor de valorificare a produselor miniere, a ţiţeiului sau a gazelor naturale, precum şi a tarifelor de operare a sistemului naţional de transport al petrolului.



Membrii Comisiei pentru industrii şi servicii au examinat proiectul de lege în şedinţele din 20 şi 27 februarie, 5 martie şi 9 aprilie 2008 şi au hotărât cu majoritate de voturi, respingerea proiectului de lege considerând că o eventuală creştere exagerată a taxelor şi redevenţelor miniere se va reflecta în creşterea preţurilor produselor finite (materiale de construcţii), a costului infrastructurii, în reducerea nivelului consumului, dar şi a puterii de cumpărare a consumatorilor.


La lucrările comisiei au participat invitaţi din partea Ministerului Economiei şi Finanţelor: doamna Lucica Diaconescu – şef serviciu şi a Agenţiei Naţionale pentru Resurse Minerale: domnul Bogdan Găbudeanu – preşedinte.



La lucrările comisiei au fost prezenţi 21 de deputaţi din totalul de 22 de deputaţi membri ai comisiei.



În raport de obiectul şi conţinutul său, proiectul de lege face parte din categoria legilor organice.



În conformitate cu prevederile art.75 alin.(3) din Constituţia României, republicată, Camera Deputaţilor este Cameră decizională.

                        PREŞEDINTE,                                         SECRETAR,
                          Iulian Iancu                                            Aurelia Vasile
Consilier parlamentar,
Silvia Vlăsceanu

Expert parlamentar,
Isabela Robe

